กลต.เชือดปั่นหุ้น
ตลาดหุ้นไทยยังอยู่ในภาวะกระทิง ดัชนีตลาดหลักทรัพย์พุ่งสูงขึ้นอย่างต่อเนื่อง
10 ก.พ. 2556

ตลาดหุ้นไทยยังอยู่ในภาวะกระทิง ดัชนีตลาดหลักทรัพย์พุ่งสูงขึ้นอย่างต่อเนื่อง 
มีพักเป็นระยะ แต่ส่วนหนึ่งมาจากแรงหุ้นปั่นที่อาศัยตลาดขาขึ้นปั่นหุ้นทำกำไรของนักลงทุนรายใหญ่ 
ต่างชาติขายทำกำไร-หุ้นนิวไฮ 18 ปี
ดัชนีตลาดหลักทรัพย์ทำระดับสูงสุด (นิวไฮ) รอบ 18 ปี ทะลุ 1,500 จุด ได้สำเร็จในวันแรกของสัปดาห์ที่ผ่านมา แรงซื้อแน่นในหุ้นขนาดใหญ่ แม้กระทั่งหุ้นกลุ่มพลังงาน โดยเฉพาะบริษัท ปตท. (PTT) ที่ราคานิ่งอยู่นาน ก็มีแรงซื้อกลับเข้ามาช่วยหนุนดัชนีไปต่อได้ 
อย่างไรก็ตาม ดัชนีทำนิวไฮได้สูงสุดอยู่ที่ 1,511.95 จุด และยืนเหนือระดับ 1,500 จุด ได้เพียง 3 วัน นักลงทุนต่างชาติฉวยจังหวะขายทำกำไรออกมา ส่งผลให้ทิศทางตลาดไม่ค่อยดีนัก 




 
ดัชนีปิดท้ายสัปดาห์ที่ระดับ 1,497.3 จุด ลดลง 0.13% จากสัปดาห์ก่อนหน้า โดยนักลงทุนต่างชาติขายสุทธิทั้งสัปดาห์อยู่ที่ 10,095.70 ล้านบาท ขณะที่ส่วนนักลงทุนในประเทศซื้อสุทธิ 5,081.89 ล้านบาท นักลงทุนสถาบันซื้อสุทธิ 3,304.31 ล้านบาท และบัญชีบริษัทหลักทรัพย์ซื้อสุทธิ 1,709.50 ล้านบาท
ปัจจัยที่ทำให้นักลงทุนกังวล คือ ปัญหาการเมืองในยุโรป ในการเลือกตั้งของอิตาลีช่วงปลายเดือนนี้ หาก ซิลวิโอ แบร์ลุสโคนี อดีตนายกรัฐมนตรี มีคะแนนนิยมมากขึ้น อาจส่งผลให้แนวทางการแก้ไขปัญหายุโรปขาดความเป็นเอกภาพ เนื่องจากเป็นผู้ที่ไม่เห็นด้วยต่อการดำเนินนโยบายรัดเข็มขัด รวมถึงกังวลประเด็นด้านคอร์รัปชันที่อาจกระทบเสถียรภาพของรัฐบาลสเปน
สำหรับทิศทางสัปดาห์หน้า บริษัทหลักทรัพย์ กสิกรไทย คาดว่า ดัชนีมีโอกาสปรับฐานช่วงสั้น โดยต้องจับจากแรงขายของต่างชาติ รวมถึงรายงานตัวเลขเศรษฐกิจสหรัฐ โดยคาดว่าดัชนีมีแนวรับที่ 1,487 และ 1,454 จุด ส่วนแนวต้านอยู่ที่ 1,524 และ 1,550 จุด ตามลำดับ
ตลาดพบหุ้นปั่นส่ง กลต.เชือด
นายสุภกิจ จิระประดิษฐ์กุล ผู้ช่วยผู้จัดการ หัวหน้าสายงานกำกับตลาด ตลาดหลักทรัพย์แห่งประเทศไทย เปิดเผยว่า ในช่วง 3 เดือนที่ผ่านมาได้ตรวจสอบพบว่ามีการกระทำผิดทางด้านราคาหุ้นและส่งเรื่องให้กับสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ดำเนินการตรวจสอบในลำดับต่อไปแล้ว 
พร้อมกันนี้พบว่าระดับการเก็งกำไรค่อนข้างสูง จึงต้องให้ผู้ลงทุนซื้อขายด้วยบัญชีแคชบาลานซ์ เพื่อป้องกันตัวผู้ลงทุนเองและดูแลระบบ ซึ่งมองว่าเป็นมาตรการที่ดูแลระบบเพียงพอแล้ว เพียงแต่จะต้องเข้าไปดูแลว่าโบรกเกอร์ได้ปฏิบัติตามเกณฑ์ที่กำหนดไว้หรือไม่
หุ้น AKPแจกกำไรวันแรก200%
การซื้อขายในตลาดหุ้นที่คึกคักส่งผลให้หุ้นน้องใหม่ บริษัท อัคคีปราการ (AKP) เข้าซื้อขายในตลาดหลักทรัพย์ เอ็ม เอ ไอ (mai) ในวันที่ 7 ก.พ. เป็นวันแรก ร้อนแรงเกินคาดหมาย ปิดตลาดที่ 6 บาท จากราคาจอง 2 บาท แจกกำไรนักลงทุนที่จองซื้อในครั้งแรกถึง 200% และในวันถัดไปยังขยับขึ้นต่อไปปิดที่ 7.05 บาท
N-PARK เพิ่มทุนกว่า 6 หมื่นล้าน
บริษัท แนเชอรัล พาร์ค (N-PARK) เพิ่มทุนยกใหม่จำนวน 60,212.57 ล้านหุ้น มูลค่าหุ้นที่ตราไว้หุ้นละ 1 บาท รวมเป็นทุนใหม่ 6 หมื่นล้านบาท โดยจะเสนอขายผู้ถือหุ้นเดิม สัดส่วน 2 หุ้นเดิมต่อ หุ้นใหม่ ราคาหุ้นละ 0.029 บาท
ขณะที่ราคาหุ้น N-PARK ปรับตัวขึ้นอย่างต่อเนื่อง ก่อนที่บริษัทจะประกาศแผนเพิ่มทุนดังกล่าว โดยตั้งแต้ต้นปีจนถึงวันที่ 8 ก.พ. ราคาหุ้นเพิ่มขึ้น 80% จากราคา 0.06 บาท มาอยู่ที่ 0.12 บาท
อย่างไรก็ตาม การเพิ่มทุนรอบนี้ กลุ่ม ประชา มาลีนนท์กลุ่มนายศานติ ประนิชและกลุ่มนายฟิลิปวีระ บุนนาค ที่เข้ามาซื้อหุ้นเพิ่มทุนในเดือน ธ.ค. 2555 ก็สามารถจองซื้อหุ้นเพิ่มทุนในรอบนี้ด้วยเช่นกัน โดยในส่วนของเงินเพิ่มทุนในรอบที่ผ่านมาได้เงินไป 129.88 ล้านบาท บริษัทก็ยังไม่ได้นำไปใช้ในโครงการใด